Daar volg ’n oorverdowende kreet en die agt Duiwelmanne storm met swaaiende knuppels. Simson en Spikkels hef dadelik ’n ewe luide gebrul aan. Die hele oerwoud sidder en vir ’n oomblik oordonder dit die geskree van die aanvallers. Noudat hulle soos een man storm, lyk hulle afskuwelik, wreed, doodtartend. Dit is asof ’n kordon duiwels met hulle monstergesigte moorddadig op die drietal losbars. ’n Gooimes trek deur die lug, maar die Swart Luiperd buk laag en dit val klinkend teen die boomstam agter hom.
In hierdie boek kom Leon en sy makkers se eerste avontuur in die woude van Suid-Amerika met geweld tot ’n einde, want die oomblik van afrekening met die wrede Wit Heks van Paititi het aangebreek!